**Beszámoló**



BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2023. január 26. nyilvános ülésére**

**TÁRGY:**

**Beszámoló a helyi identitás erősítése, helyi cselekvési terv előkészítésének alakulásáról**

**ELŐADÓ:**

Varga Paméla Marietta - Kulturális Közösségszervező

A feladatom a közösségszervezés módszereivel egy cselekvési terv készítése volt.

Munkám elkezdése után pár héttel már körvonalazódott, hogy az előterjesztésben leírt munkamenet nem úgy valósul majd meg, ahogy a nagykönyvben meg van írva, és ahogy én azt elképzeltem. A legnagyobb konklúzió: a leírt módszer nem egy emberes munka, minimum 2-3 fő kellene hozzá, és az, hogy csak ezen dolgozzanak folyamatosan. A körülmények is sűrűn változtak az év folyamán, és nem feltétlenül voltak ideálisak. Persze mindig az adott szituáció, a helyzet, és közösség, a lakosság összetétele, és annak sajátosságai diktálnak, ez a szakma, nem merev pontok mentén haladó tudomány, én is próbáltam alkalmazkodni.

Viszonylag kevés interjút sikerült megcsinálnom (18 fő). Az időpontok egyeztetése nehéz volt, amikor nekem jó lett volna az alanynak nem, és fordítva. A kötött munkaidő nem jó ehhez a munkához, kell a rugalmasság.

Több civil megkeresést/ötletet is kaptam, amikor már nem volt időm terepre kijárni és interjúzni, az egyéb feladataim mellett, (és néhány váratlan esemény miatt) így a munkamenet tulajdonképpen nem szakadt meg. Helyben megvalósítható programokra/ megmozdulásokra, szakmai segítséget, támogatást kértek tőlem, aminek eleget is tettem. Ilyen volt például az Adventi ablakok, ami tavaly már több településen is nagy sikert aratott.

Az egyből kiderült számomra, hogy a rendezvények és a közösségszervezés egymáshoz szorosan kapcsolódó egymásra épülő feladatok, hiszen ezekbe való bevonása a civileknek jobb közösségi programokat, nagyobb megelégedést eredményeznek.

Pluszban bejött egy pályázat, melynek keretében három foglalkozást is kaptunk az Adventi időszakra, a Marcali Múzeumnak köszönhetően. A velük való kommunikációt programok leszervezését, és is én csináltam. Nagyszerű embereket ismertem meg, így kistérségi kapcsolatainkat is ápolni tudjuk, a közös munkát Marcalival pedig folytatni szeretnénk.

**Interjúk értékelése**

Már abban a néhány interjúban is körvonalazódott, hogy nagyon jó ötletei vannak a lakosságnak, és a legtöbben nagyon pozitívan álltak a megkereséshez, örültek, hogy elmondhatják a véleményüket, eddig erre ilyen formában még nem volt lehetőségük. Terveim között szerepelt egy online kérdőív is, mivel nem mindenki preferálja a személyes találkozást, de idő, és elég interjú, illetve közös kerekasztal beszélgetések hiányában ezt még eddig nem tudtam megvalósítani, hisz ezek egymásra épülnek.

A kiértékelésbe azokat az ötleteket tettem bele, amik helybe megvalósíthatónak, reálisnak látok, és többektől is elhangzott. A beszélgetések sokszínűsége miatt, vázlatos, szöveges kiértékelést készítettem, diagrammos itt nem volt alkalmazható.

3 fő kérdés van az interjúk során:

• Mit jelent számára itt élni? (Mi a jó az itteni életben? Mi a rossz?)

• Min változtatna és hogyan?

• Ő maga mivel tudna hozzájárulni a változásokhoz?

Ezek a kérések sok válaszlehetőséget hagynak, sok mindent ki lehet fejteni, sok témát ad, azonban a módszer alkalmazása során fontos teljesen átadni a szót az interjúalanynak, és őt nem befolyásolni a válaszadásban, hiszen így tudja teljesen kifejteni a saját véleményét. Egy - egy interjú a fél óra időtartamtól akár 3-4 órás időtartamig is terjedhet, fontos a türelem, a megértés tanúsítása.

1. településkép, közterek, faluszépítés

Szinte minden interjú alany említést tett a településképről, a parkok közterek kinézetéről, ezzel kapcsolatos ötletekről. Egyöntetűen mindenki a falu szépségét emelete ki, és hogy a környezet miatt szeret itt élni, a csend és a nyugalom a legjobb az itteni életben.

Az ötletek:

* Mezítlábas park létrehozása.
* Posta épület melletti gazos benőtt terület rendezése - azóta megszűnt a posta abban a formában - (továbbgondolva: az épület hasznosítása, - nem a miénk).
* HM üdülő rendezése, akár civil összefogással, vagy bérbe adása, hasznosítása.
* Piac, parkoló, vasút környékének rendbetétele.
* Baranya Megyei üdülő hasznosítása, rendbetétele ( tudtommal ez se a miénk, de felszólítani fel lehetne a tulajdonost, hogy hozza rendbe, mert rontja a település képet) –erre ötlet, ha a miénk lenne: Bentlakásos és napközis idősek otthonaként való hasznosítás. Lást egy másik pontnál!
* Szebb köztéri kukák – erre kaptam is konkrét fényképes elképzelést egy lakostól.

2. Romák Integrálása

Többen említették a helyi romák integrálását, tanítását, esetleges tanfolyamok, beszélgetések szervezését, munkákat számukra, a közös, jól működő együttélés és jószomszédi viszony jegyében.

Munkába való visszavezetésüket, akár helyi szinten, közösségi kert, konyhakert kialakításával, állattartással, oktatással. Adjunk nekik feladatot! Érezzék, hogy ők is ide tartoznak, fontosak a közösségnek. Megj.: Ilyen projekt több településen is megvalósult, rengeteg szakmai beszámoló/anyag van erről az interneten, szakmai fórumokon. (A nem használt földeket be lehetne ültetni!) Érdemes lenne ezeket átgondolni, a segítségét is felajánlotta Orsós György (Tigana).

3. Szolgáltatások javítása

* Busz/Vonat menetrendek aktualizálása, változtatása a lakók szükségleteinek megfelelően.
* Bentlakásos és napközis Idősek otthona (Baranyai Megyeiből?) Sokan ápolják otthon a szülőket nagyszülőket, a bentlakásos otthon mellett nagy segítség lenne a napközis rész. (Munka után felveszik, hazaviszik, az idős családtagot.) – munkahelyet is teremtenénk vele.
* Közösségi, vendéglátó egységek hiányára is sokan kitértek (jó reggeliző hely, kávézó pékség, cukrászda, zenés hely, - egész évben működő!) Egyre több vendéglátóhely zár be, ami nem használ a falunak, a turisztikának.
* A programok szétszórva egész évre, hogy kerüljük az időszakos zsúfoltságot!
* Falubusz. - Időseknek bevásárláshoz, pl. heti egyszer, fix napokon/ időpontban, gyógyszertár menet stb. Több idős is szorul segítségre bevásárlás terén, akik elmennének, és még mobilisak, nekik a társaság is, ha lenne mivel/kivel. Lehetne ezt szervezett formában, egy-egy segítővel is megvalósítani, akár civil összefogással.

4. Új beköltözők és Nyaraló Tulajdonosok

* Beilleszkedési problémák és a kommunikáció javítása a helyiek és az új beköltözők/nyaralósok között, a helyi lehetőségek, programok megismertetése, hogy kapcsolódhatnak be a falu életébe. Fórumok, beszélgetések stb. (Gyüttmentezés visszaszorítása)
* Új lakók köszöntése évente egyszer - rendezvényen, fórumon, ahova meghívnánk őket. (Ezt én magam is remek ötletnek tartom, hogy szívesen látjuk őket, segítsük a beilleszkedésüket, barátságok létrejöttét, stb.)

5. Munka

* Munkahelyek teremtése, ezáltal fiatalok, családosok bevonzása a településre. (Telekvásárláshoz önkormányzati segítség? Támogatás? Bármilyen formában. (adókedvezmény, telekkedvezmény stb.)
* Falu gondnokság, akár csoportban esetleg önkéntes alapon.
* Temetőgondnokság.

6. Önkormányzat

* Személyes megkeresési lehetőségek, fogadóórák (polgármesteri és képviselői, hivatalosan meghirdetve) – pl.: havi egyszer. Valóban a falu lakosait képviseljék! (Kommunikáció erősítése minden szinten, és minden platformon! De főleg személyesen, a falu lakosai úgy érzik az önkormányzat egy felettük álló őket egyénileg nem segítő, támogató, és nem értük dolgozó intézmény. Ezt szinte mindenki elmondta.) – Lehetne nem túl hivatalos keretek közt is, akár csak kötetlen beszélgetés, ill. van egy kezdeményezés - igyál meg egy sört a papoddal, ennek képére, akár képviselővel?
* Helyi vállalkozókkal való kommunikáció és kapcsolattartás erősítése. Őket előnyben részesíteni, ha a falunak valamire szüksége van! (nem idegentől megvenni, adott szolgáltatást, kitelepülési lehetőség, (pl. nincs sosem büfé a bálokon, egy engedéllyel rendelkező vállalkozó települhet ki, erre kellene őket ösztönözni), őket bevonni a rendezvényekre. –velük esetleg megbeszélni akár azt, hogy milyen vendéglátóhelyre volna itt szükség, ha új vállalkozásban gondolkodnak.
* Ne csak az idősek legyenek fontosak! (sokan így érzik, a családosok, aktív korúak közül, hogy ők nem számíthatnak segítségre.)- Nem az állandó támogatást kérők köre! Hanem akik nem mernek kérni/szólni, vagy „cikinek ” tartják.

7. Marketing/Turisztika

* Látványos, vonzó, fényképre kívánkozó attrakciók, amik híressé teszik a falut (például: bicikliút a Balaton felett egy kis részen stégszerűen rákapcsolódik a vízre, nádas között stb. Lehetne közben tanösvény is? - valahol van hasonló, külföldön! Napozó móló a strandra is hasonlóan a Nudista strandhoz!
* Béke Park látványos elrendezése, megterveztetése - minden fényképen és drónnal jól nézzen ki, feliratos sziklakert, lehetne itt a mezítlábas ösvény stb.
* Hiányzik a játszótér! Van ott hely egy nagy és korszerű játszótér kialakítására.
* Turisztikai szezon kiterjesztése-őszi /tavaszi/ programok!- Zsúfoltság elkerülése, jobban elosztani a programokat!
* Egyedi programok, egyedi elnevezéssel. Ne a 300. település legyen ugyanazzal a programmal (szüreti bál stb.) A falu múltjában kutatni, egyedi elnevezések után, fesztiválnevek után, stb. Szüreti bál helyett őszi fesztivál? Ötletek kérése a lakosságtól, ebben is.
* Egységes arculat kidolgozása, turisztikai szempontból.
* Nyilvános egész évben nyitva tartó mosdó üzemeltetése a Balaton parton, a kirándulók nem tudnak mosdóba menni, a strandszezonon kívül.

8. Közművelődés, Programok

* Több családos program.
* Több sportprogram (együttműködni civilekkel, akik ebben otthon vannak pl.: Földi-Balogh Tímea –volt már egy ilyen, ami nagyon jól sikerült, azóta is várjuk a folytatást.)
* Felnőtt színjátszó kör, tánc, zene,- oktatás-szakkörök visszavezetése.
* Társasjáték/kártya klub, könyvklub, sakk klub, ifjúsági klub. Ezekre motiváció!
* Bálok, pezsgő közösségi élet, úgy kidolgozni, hogy ne legyen mínuszos! Esetleg több egyesület egyszerre tartson egy célért stb.
* Baba Mama klub, babásoknak, családosoknak klub, családi délutánok, falu mozi.
* Több munkatárs, nagyobb közösségi terek, felújítás, fűtés korszerűsítése-
* Nem csak nyári programok vannak, hanem őszi/téli program is, a közművelődésben a holtidő mindig az év eleje, a tavaszi időszak. A legjobban kihasznált pedig a Nyár és a Tél, ezek jobb elosztásáról már beszéltem.
* Adok - Veszek börzék, bolhapiacok, a kapcsolatépítés barátkozás miatt is, de a környezetvédelem miatt is.

9. Környezetvédelem

* Szankciók a szemetelőknek, pénzbírság!
* Tanítsuk meg őket: Zero waste életmód, komposztálás, szelektív gyűjtés stb. előadások! (erre is kaptam civiltől esetleges támogatásra/segítségre ígéretet. –Giczi Anita)
* Állattartásról, felelős gazdi- előadás.

10. Segítség a lakosságnak

* Tankatalógus létrehozása - Helyi és környékbeli vállalkozók, szolgáltatók összeírása, ha bejön valaki pl. hogy kell neki egy jó villanyszerelő, tudjunk elérhetőséget adni! Tudjuk a helyi vállalkozókat. (Volt ilyen füzetünk a Műv. Házban, de sokan abból már nyugdíjba vonultak vagy elhunytak a szakemberek közül, ideje volna aktualizálni.)
* Szívességi alapú verziója, ki mit tud szolgáltatni, oda vissza szívességi alapon (a falu lakosai egymás közt). Volt valakinek egy ötlete egy fáról, amin mint a levelek, lógnának a szakik nevei. Valahol látott már ilyet, külföldön.
* Szeretetvendégség! Mindenkit bevonni egy hatalmas eszem-iszomba, szülők, nagyszülők süssenek/főzzenek, közös lakomával ünnepeljünk, valamilyen célt kell neki adni, lehet ez jótékonyság, vagy egyszerűen valami ünnepséghez hozzá csatoltan, ha van közös cél, sokan eljönnek!

**Eredmények további tervek, javaslatok**

Remélem az elmondott ötletekből lesz megvalósítató, én többet is annak látok, sőt már van olyan, amelyik időközben megvalósult, vagy folyamatban van. Az interjúk után, amennyiben elegendő számú jött volna össze, egy közös beszélgetést, úgymond ötletelést szerettem volna, de több ok miatt ez nem jött létre. A lényeg az lenne, hogy a lehető legtöbb problémára a lakosok maguk keressenek megoldást, és maguk váljanak a közösség aktív, cselekvő tagjává. Vonjuk be őket, amibe csak lehet, ettől lesz jól működő közösségünk!

A legnagyobb eredményemnek azt tartom, hogy két évek óta inaktív civil szervezettel indult el egy kommunikáció, sikerült bevonni őket a falu életébe, részt vettek rendezvényen, és a rendezvényekkel kapcsolatos megbeszéléseken is szinte minden alkalommal megjelent egy képviselő szinte minden szervezettől. Az interjúk hatására, magánszemélyek egyénileg is megkerestek, több program megszervezésében segítettek, vagy vállalták annak egy egy kis részének lebonyolítását. Ezeket mindenképpen jó eredménynek, és tovább fejlesztendőnek tartom!

Voltam más települések rendezvényein, ahol szintén ötleteket gyűjtöttem, az egyik ilyen a két másik faluval kooperációban tartott szüreti mulatság. 3 falun átvonulva (Balatonberény-Balatonszentgyörgy-Vörs) történne a felvonulás, és minden évben másik településen lenne a szüreti bál. Ezt mindenképpen megpróbálnám megvalósítani, és szeretnék beszélni erről az adott település kollégáival. Egy próbát megérne. Fontosnak tartom a környező településekkel való jó kapcsolat kialakítását. Hogy ne szervezzünk rá a másik településre, hogy egymás rendezvényeit segítsük.

Még egy konklúzió, hogy a rendezvények, megmozdulások kapjanak elég időt. Többször volt nagyon rövid határidő egy-egy ilyen megszervezésére, vagy már túl késői az időpont. Ha több emberrel/településsel kell együtt dolgozni, és civil szervezetekkel, akkor pedig még több idő kell ehhez, hogy ne legyen összecsapott munka, vagy végeláthatatlan a munkaórák száma. Ezeket jó időben el kell kezdeni kidolgozni, és a tervhez magunkat tartani. Ne az legyen az utolsó pillanatban, hogy mindent át kell szervezni. Az új ötleteket pedig a következő évre kell betervezni.

***A végső konklúzió, cselekvési terv:*** A közösségfejlesztés eszközeivel való munka, figyelembe véve a lehetőségeimet, a település és a közösség sajátosságait, a körülményeket, folyamatosan végezhető, ezáltal ötletek gyűjthetők a településen lakóktól, a falu, a programok, a közösségi élet fejlesztésével kapcsolatban. A közösségszervezés feladatait, módszereit célszerű beépíteni a rendezvényszervezésbe, programba, civil kezdeményezések útján. A munkát a művelődésszervezővel együtt kell végezni, hiszen a két munkakör és annak feladatai szorosan összekapcsolódnak. Minden olyan megmozduláson, rendezvényen ahol szükség van civilekre, az ő munkájukat koordinálom, míg a rendezvényszervező a fellépőket, az azzal kapcsolatos bejelentéseket, járulékos költségeket, eszközöket intézi. Mondhatni, hogy ez eddig is így működött, viszont most sokkal több feladat hárul rám is, és az interjúk, személyes megkeresések hatására, sokkal több civilt tudok megmozgatni egy - egy rendezvény sikeressége érdekében. A Covid, a háború és a gazdasági válság sok mindent átírt az elmúlt időszakban, korlátozottabbak voltak a lehetőségek, de bízzunk abban, hogy hamarosan normalizálódik a helyzet.

**Határozati javaslat:**

Balatonberény Község Önkormányzat képviselő testülete a helyi identitás erősítése, helyi cselekvési terv előkészítéséről szóló beszámolót megismerte és azt tudomásul veszi.

Határidő: Azonnal, felelős: Varga Paméla Marietta Közösségszervező.

Balatonberény, 2023. 01.09

Varga Paméla Marietta sk.

Közösségszervező

Melléklet

**Közösségszervezés szempontjából kiemelt rendezvények/programok tervezete**

(még nincs egyeztetve! – Munkaanyag)

**Május 1.-Sport és Egészségnap**

- Sport és egészségmegőrzés profilú Civil szervezetek részvételével tervezzük:

- Fürdő Egyesület: Horváth Zoltán, Földi - Balogh Tímea

- Balatonberényért Egyesület: Játszóház

- Vöröskereszt –Egészségmegőrzés

- Balatonberényi Községi Sport Egyesület

- Vizi sport Egyesület

- Balatonberényért Egyesület

- Polgárőr és Önkéntes Tűzoltó Egyesület

További résztvevők, segítők, civilek:

- Salamon Ágnes: Baba - Mama, kisgyermekek, anyukák – egészségmegőrzés.

- Király Ildikó – Egészségmegőrzés?

- Fehér Vivien

- Óvoda

- Óváriné Barják Laura - gyógytorna, rekreáció

- Czindler lányok

**Múlt Ház**

A Múltház Múzeum udvarára hagyományőrző foglalkozásokat tervezünk, persze ennek előfeltétele a Múlt Ház elkészülte. A Húsvéton már gondolkoztunk, ha erre az időpontra nem lesz kész, akkor pünkösd a másik lehetséges ünnep, és ha arra sem, lehet tovább gondolkodni, mit szervezzünk oda, és mikor lesz ez megvalósítható. Akár a jövő évre nézve is előre lehet gondolkodni. Beadtunk egy pályázatot is, amelyet Gazdáné Gyöngyivel és Kovács Lászlóval (Idősekért és Gyermekekért Alapítvány) készítettünk el, és amelynek keretében egy kemencét lehetett elnyerni, ide a Múltház udvarára. Az eredményt még várjuk. Ha nyerünk, a kemence mindenképpen emeli az udvarban tartható rendezvények sokszínűségét és színvonalát.

**Húsvét**

A Múlt Ház valószínűleg nem készül el addig, így a művelődési házban lenne egy kézműves Húsvét-váró délután. Az Idősekért és Gyermekekért alapítvány, mini pályázat keretében pályázna a húsvéti kézműves foglalkozás alapanyagaira, esetleg tojásfestő honoráriumára.

Helyi kézműves meghívása: pl: Darvas Dia.

**Szüreti mulatságok**

Terv: Kooperációban tartanánk szüreti felvonulást, a 3 településen keresztül, Balatonberény – Balatonszentgyörgy - Vörs, Az egyik településen lenne egy közösen megszervezett bál. Ha ez jól sikerül és hagyomány lesz, minden évben más településen lehetne maga a bál.

Tervezett időpont szeptember hónapban, a szezonzárással együtt lehetne. (Szept. 9. vagy 18.) Oka hogy ne ütközzön tényleges szürettel, legyen rajta résztvevő, illetve elkerüljük az őszi-téli programok túlzott zsúfoltságát, tanulva az előző évekből, és a szezon kitolása, szeptemberben is legyen program.

**Falu karácsonyfa, karácsonyi készülődés**

A tavalyi (sajnos elmaradt) karácsonyfa állítást a karácsonyi készülődéssel együtt valósítanánk meg, idén.

Konklúziók: Ne legyen túl későn, mert addigra rossz idő lehet, magán programokkal ne ütközzön, ne legyen két program egy hétvégén, szombaton és vasárnap is, mert mindkét pihenőnapjukat nem áldozzák fel az emberek.(Tapasztalat!) Legyen idő az adományokat szétosztani, ha gyűjtünk, ne legyen gond a szabadságolások miatt sem.)

Első advent vasárnap december 3 vasárnap lesz.

Tehát, december 2 vagy december 9 a két lehetséges időpont, naptárilag. Fontos hogy ugyanazon a napon nem lehet két program, név szerint a mikulás és a karácsonyi készülődés, mert a mikulásjáratot otthon várja mindenki. Vagyis ha 2-án lesz a mikulás, 9-én lesz a fa díszítés, és fordítva. De amennyiben 9-én lesz a faállítás, az adventi koszorúkötés már nem tud a program része lenni.

Tervezett programok:

* Süti sütő verseny - (anyukákat, családokat bevonzza)
* Kézműves díszek, ajándékok készítése,
* Karácsonyi dekoráció készítése,
* mézeskalács sütés
* Adomány gyűjtés – tartós élelmiszert, mert arra nagyobb szükség van, a felmérések alapján.
* Kint a fánál forralt bor /tea, zsíros kenyér.
* Adventi vásár – óvoda

(Már csak a téli idő miatt is kell, hogy be lehessen menni, melegedni a művelődési házba, így a két program lehet egyben.)

**Szakkörök, programok, animáció – tervezet (igény szerint-felmérés alatt)**

- Ügyes kezek: Gasztronómia (sütemény sütés), kézműves foglalkozás

- Varró szakkör

- Rajz Szakkör

- Gyermekszakkörök: pl.: meseklub, kézműves szakkör.

- Baba - Mama klub

- Sakk klub

- Táncház

**Magas kultúrát kedvelőknek:** (esetleg csoport/közösség létrehozása további program ötletekért)

**Vozár Márton Krisztián zongorakoncert** Az úriember Balatonberényben élt gyermekkorában, zongoraművészként koncertturnékra jár országszerte. Tavaly találkoztam a vele, de sajnos nem sikerült összehozni a koncertet, pedig nagyon szeretett volna itt koncertet adni, a személyes kötődés miatt is. Azóta követem a munkásságát, és támogatnám, hogy fellépjen nálunk! Június végén /Július elején lenne ideális. A komolyzenét kedvelőket szeretnénk megmozgatni, számukra is megfelelő programot nyújtani. Felvetődött az ötlet a művész részéről hogy egy helyi gitárossal néhány dalt közösen adhatnának elő. így több helyit is vonzana a program.   
A másik komolyzenei koncert az **Adamik Család** koncertje, akik évek óta fellépnek nálunk.

**Apagyi Mária koncert**?

**Színházi előadás**. Roxinház?

**A program ötletek a lakosok visszajelzése alapján kerültek módosításra, az interjúk, személyes megkeresések hatására.**